Мірскі дзяржаўны каледж

Мірскі дзяржаўны каледж — сярэдняя спецыяльная навучальная ўстанова ў Міры Карэліцкага раёна, створаная ў 1988 годзе як адзіная ў Беларусі навучальная ўстанова, якая рыхтавала спецыялістаў па рэстаўрацыі. Размяшчаецца па адрасе вуліца Танкістаў, 42.

Сёння ў каледжы навучаецца каля 300 чалавек па шасці спецыяльнасцях. Выпускнікі маюць магчымасць працягнуць адукацыю ў Віцебскім дзяржаўным тэхналагічным каледжы, Індустрыяльна-педагагічным каледжы і Рэспубліканскім інстытуце прафесійнай адукацыі, з якімі заключаны дагаворы.

 Гісторыя 
Навучальная ўстанова была заснавана ў другім квартале 1988 года як Мірскае сярэдняе прафесійна-тэхнічнае вучылішча № 234. Яно ад пачатку спецыялізавалася на падрыхтоўцы майстроў па рэстаўрацыйных работах.

1 верасня 1989 года ўстанова атрымала назву Мірскае прафесійна-тэхнічнае вучылішча № 234 будаўніча-рэстаўрацыйных работ. Акрамя асноўнай спецыяльнасці «Рэстаўрацыйна-аднаўленчыя работы», рыхтавала спецыялістаў па спецыяльнасцях «Сталярныя, паркетныя і шкляныя працы» і «Дэкаратыўна-прыкладное мастацтва».

26 чэрвеня 2001 года вучылішча было перайменавана ў Мірскае дзяржаўнае мастацкае ПТВ № 234 будаўніча-рэстаўрацыйных работ.

Вучылішча рыхтавала спецыялістаў па наступных кваліфікацыях:

 сталяр; разьбяр па дрэве і бяросты; вытворца мастацкіх элементаў мэблі;
 мастак па роспісе дрэва; інкрустатар саломкай;
 ганчар; вытворца мастацкіх вырабаў з керамікі;
 рэстаўратар помнікаў драўлянага дойлідства;
 рэстаўратар дэкаратыўна-мастацкіх афарбовак; рэстаўратар дэкаратыўных тынковак і ляпніны;
 рэстаўратар помнікаў мураванага дойлідства.

З 2008 года ператворана ў сярэднюю спецыяльную навучальную ўстановы і атрымала новую назву — Мірскі дзяржаўны мастацкі прафесійна-тэхнічны каледж. Пачалася падрыхтоўка   спецыялістаў па спецыяльнасцях «Тэхналогія дрэваапрацоўчай вытворчасці» і «Прамысловае і грамадзянскае будаўніцтва».

У 2022 годзе навучальная ўстанова атрымала сучасную назву.

 Матэрыяльна-тэхнічная база 
Для вытворчага навучання дзейнічаюць механічны цэх па дрэваапрацоўцы, 13 вучэбна-вытворчых майстэрняў, піларама і сушылка драўніны. Для тэарэтычнай падрыхтоўкі абсталявана 18 аўдыторый, з іх 8 прызначаныя для прафесійных дысцыплін. Для заняткаў фізічнай культурай выкарыстоўваюцца спартыўная і тэнісная залы, пакой атлетычнай гімнастыкі і стадыён.

Інтэрнат на 420 месцаў забяспечвае пражыванне ўсіх іншагародніх навучэнцаў. У вучэбным корпусе працуе сталовая на 180 пасадачных месцаў.

У каледжы дзейнічаюць 7 гурткоў прафесійнай накіраванасці, 3 спартыўныя секцыі, народны тэатр-студыя «Батлейка», вакальны гурток. Ёсць выставачная зала з лепшымі творамі навучэнцаў, пакой баявой славы, а таксама выстава-продаж практычных работ.

 Удзел у рэстаўрацыйных працах 
Будаўніча-рэстаўрацыйнае вучылішча брала ўдзел у рэстаўрацыі Мірскага замка, Нясвіжскага палаца, Лошыцкай сядзібы ў Мінску, царквы святых Пятра і Паўла ў Мінску.

 Кіраўнікі 
 Генадзь Віктаравіч Вахтомаў (1988—2000)
 Уладзімір Альбінавіч Кадлубай (2000—2013)
 Наталля Леанідаўна Кадлубай (з 2013)

 Крыніцы 

 Спасылкі 
 Афіцыйны сайт

Катэгорыя:Каледжы Беларусі
Катэгорыя:Мір (Карэліцкі раён)
Катэгорыя:1988 год у Беларусі
Катэгорыя:Рэстаўрацыя ў Беларусі
Катэгорыя:Мірскі дзяржаўны каледж